La rectora de la UV i l'alcalde de Gandia obrin la 41 edició de la Universitat d'Estiu amb la conferència magistral de l'escriptor Manuel Vicent
24 juliol 2024

## La rectora de la UV i l'alcalde de Gandia obrin la 41 edició de la Universitat d'Estiu amb la conferència magistral de l'escriptor Manuel Vicent24 juliol 2024Última actualització: 24 juliol 2024

![](../gestion/img/9cbf68ee9ba61637c9d261f07c5435067a6b3fc6f6f59163d8c4cb272b70ef5b.jpg)  
  

Ahir dilluns va tindre lloc **l’acte inaugural de l’edició quaranta-una de la Universitat d’Estiu de Gandia**. Un acte que es va desenvolupar amb èxit al **jardí de la Casa de Cultura Marqués de González de Quirós, i que va estar presidit per la rectora Mavi Mestre i per l’alcalde José Manuel Prieto**, ambdós acompanyats per representants de l’equip de govern tant de l’Ajuntament de Gandia com de la Universitat de València.

La rectora va fer referència al lema de l’edició, ‘Cinc-cents vint-i-cinc anys formant futur’, destacant la contribució de la Universitat al llarg d’aquests 525 anys i destacant la seua important tasca en la introducció de les idees de la il·lustració, la teoria de l'evolució, l'estudi de la història valenciana, la recuperació de la nostra llengua i la incorporació de la dona al món del treball. A més, va fer referència a la important contribució de la UV a la formació de generacions de valencians, destacant les figures literàries de la comarca de La Safor que van estudiar en la UV, incloent-hi l'alcalde actual José Manuel Prieto. La rectora també va destacar els més de 40 anys de presència de la UV a Gandia i el compromís per incrementar la seua presència a la ciutat de Gandia en col·laboració amb l'Ajuntament de Gandia.

Per la seua banda, l’alcalde José Manuel Prieto feia referència a que ‘la major certesa és la formació front un futur que cal construir combatent per la dignitat del destí comú de la humanitat. Desconfiant de la cultura que no vaja de la mà de la crítica i de l’autocrítica’. A més, va explicar com _‘el sentit d’aprendre és poder dir no al catastrofisme mentre, des de molts llocs, refem els fils del temps i del món. Eixos llocs són la seguretat de la universitat pública, i la certesa de les ciutats. I eixe deure col·lectiu és dels sabers i de les institucions. També dels Ajuntaments, que som les institucions més properes als ciutadans. Que dirigim la promesa renovada que, en el temps, és una ciutat'_.

A més de les intervencions de la rectora i l’alcalde, la part institucional, va comptar amb la intervenció de la **directora de la Universitat d’Estiu de Gandia, Carme Melo**, qui va explicar la programació que compren aquesta 41 Universitat d’Estiu de Gandia.

La part institucional va tindre continuïtat amb la **conferència magistral del periodista Manuel Vicent** qui va fer una brillant intervenció que portava per títol 'Sobre el futur que ja fou ahir'. Una reflexió al voltant del món de la cultura en un context marcat pels dispositius electrònics.

Abans de la conferència inaugural, **a les 18.30h, va tindrà lloc la inauguració de l’exposició ‘Art, Dolor i Compromís. Dones en la col·lecció Martínez Guerricabeitia’** que busca posar en valor el quefer de les dones que formen part d’aquesta col·lecció. A aquesta exposició es podrà veure obres de Manuela Ballester, Natividad Bermejo, Carmen Calvo, Victoria Cano o María Carbonell entre moltes altres.

L’exposició **es podrà visitar a la Casa de la Marquesa fins la primera setmana de setembre**. A més, s’aprofità aquesta inauguració per presentar el catàleg de l’exposició de l’any passat dedicada al 40 aniversari de la UEG.